《和李侍郎古意（一作古意和李侍郎峤）》
唐代·乔知之

妾家巫山隔汉川，君度南庭向胡苑。高楼迢递想金天，

河汉昭回更怆然。夜如何其夜未央，闲花照月愁洞房。

自矜夫婿胜王昌，三十曾作侍中郎。一从流落戍渔阳，

怀哉万恨结中肠。南山幂幂兔丝花，北陵青青女萝树。

由来花叶同一根，今日枝条分两处。三星差池光照灼，

北斗西指秋云薄。茎枯花谢枝憔悴，香销色尽花零落。

美人长叹艳容萎，含情收取摧折枝。调丝独弹声未移，

感君行坐星岁迟。闺中宛转今若斯，谁能为报征人知。

作者简介：乔知之，唐（公元？年至六九七年）名不详，同州冯翊人。生年不详，卒于唐武后神功元年。与弟侃、备并以文词知名，知之尤有俊才，所作诗歌，时人多吟咏之。武后时，除右补阙。迁左司郎中。有婢名窈娘，美丽善歌舞，为武承嗣所夺。知之怨惜，因作绿珠篇以寄情，密送于窈娘。窈娘感愤，投井自杀。承嗣于衣带中见其诗，大恨，因讽酷吏罗织诛之。